કાલબાદેવીની આગ વખતે ફાયર-બિગ્રેડને પહોંચતાં મોડું થયું કારણ કે રસ્તા પર વાહનો પાર્ક કરેલાં હતાં એવો દાવો કરવામાં આવી રહ્યો છે ત્યારે સત્તાવાળાઓની આંખ હજુ ઊઘડી નથી એમ લાગે છે. ફોર્ટના ફાયર-સ્ટેશનની બહાર વાહનોનું ડબલ અને ટ્રિપલ પાર્કિંગ એક સામાન્ય બાબત છે. ફાયર-બ્રિગેડના અધિકારીઓના જણાવ્યા મુજબ દરેક વાર કૉલ અટેન્ડ કરતી વખતે પહેલા તેમણે બહાર પાર્ક કરેલાં વાહનો હટાવવાની રાહ જોવી પડે છે. આ આડેધડ પાર્કિંગ સ્થાનિક લોકો માટે પણ સમસ્યા ઊભી કરે છે. સ્થાનિક રહેવાસીઓ દાવો કરે છે કે આ આડેધડ પાર્કિંગમાં ટ્રાફિક-પોલીસના પોલીસકર્મીઓ પણ સંડોવાયેલા છે અને તેઓ લાંચ લઈ ડબલ અને ટ્રિપલ પાર્કિંગ કરવા દે છે. જોકે હવે ફાયર-બ્રિગેડના અધિકારીઓ આ વિશે ટ્રાફિક પોલીસને સત્તાવાર પત્ર લખવા વિચારી રહ્યા છે.